TERMA REFERENCE PËR VLERËSUES TË JASHTËM

**Kjo është një thirrje e hapur për vlerësues kombëtar, njohës të kurrikulës të Punës Sociale, të interesuar për të ofruar një vlerësim të jashtëm të kurrikulës së Punës Sociale të ofruar nga Departamenti i Punës dhe Politikës Sociale, Universiteti i Tiranës.**

# HYRJE

Universiteti i Tiranës me mbështetjen e zyrës së UNICEF Shqipëri po zbaton programin *“Fuqizimi i kurrikulës së Punës Sociale për punonjës socialë të kualifikuar dhe të aftë për të punuar, mobilizuar dhe ndryshuar sjelljet e komunitetit ”* i cili synon vendosjen e një partneritet ndërmjet UNICEF-it në Shqipëri dhe Departamentit të Punës Sociale dhe Politikave për të përmirësuar kurrikulën për punën sociale dhe politikat sociale në dy fusha kryesore: 1) Mirëqenia sociale dhe mbrojtja sociale; 2) Komunikimi për ndryshimin social dhe të sjelljes.

***Qëllimi i përgjithshëm i programit*** është të kontribuojë në forcimin e kapaciteteve para shërbimit dhe gjatë shërbimit të punonjësve socialë dhe zyrtarëve të përfshirë në adresimin/administrimin e aspekteve të mbrojtjes sociale nëpërmjet: një kurrikule të përditësuar adekuate të punës sociale të përditësuar me zhvillimet e reja në terren, duke ofruar aktivitete për ngritjen e kapaciteteve (online dhe personalisht) dhe kryerjen e vlerësimit për të ofruar një pasqyrë të situatës aktuale të komunikimit për ndryshimin e sjelljes.
Ky program është në përputhje me Strategjinë Kombëtare të Mbrojtjes Sociale, Ligjin për Shërbimet e Kujdesit Social në nëntor 2016, Ligjin për “Urdhrin e Punonjësve Socialë në Republikën e Shqipërisë” në 2014, etj.Tre drejtimet kryesore të programit janë:

1. Hartëzimi, profilizimi, vlerësimi i kapaciteteve të të gjitha institucioneve dhe aktorëve kombëtarë që merren me komunikim për ndryshime sociale dhe sjellje. Vlerësimi do të shqyrtojë gjithashtu kërkesën për ndërhyrje të Komunikimit për Ndryshim Social dhe Sjelljes.
2. Të kontribuojë në fuqizimin e profesionistëve të punës sociale dhe mbrojtjes sociale përmes kurrikulave të përditësuara para shërbimit dhe gjatë shërbimit për punonjësit socialë.
3. Pasurimi i platformave dhe mekanizmave për ndarjen e rregullt dhe sistematike të praktikave të mira për zhvillimin dhe planifikimin e kapaciteteve të profesionistëve të Punës Sociale ndërmjet akademikëve, politikëbërësve dhe praktikuesve në fushën e shërbimeve të kujdesit social.

Në kuadër të këtij programi, Unversiteti i Tiranës, Departamenti i Punës dhe Politikës Sociale do të vlerësojë dy programe master me qëllim rishikimin dhe përmirësimin e cilësisë së tyre në raport me tendencat e tregut të punës si edhe të politikave e praktikave aktuale në fushën e punës sociale.

Përditësimin e kurrikulave master në Punë Sociale duke i përshtatur me praktikat më të mira ndërkombëtare, si edhe në zhvillimet e reja të profesionit të Punës Sociale në Shqipëri me focus të vecantë në:

* tendencat e reja të shërbimeve të integruara sociale dhe shëndetësore,
* puna sociale në situata të emergjencave natyrore dhe
* tendencat globale të zhvillimit të qëndrueshëm,
* Urdhrin e Punës Sociale, procesin i licensimit, etj.

# QËLLIMI

Departamenti i Punës dhe Politikës Sociale ka ndërmarrë vlerësimin e dy programe të nivelit Master – Master i Shkencave në Punë Sociale (me tre drejtime) dhe Master Profesional Analizë e Politikës Sociale. Vlerësimi po realizohet me qëllim rishikimin dhe përmirësimin e cilësisë së programeve. Ai do të adresojë gjithashtu shqetësimet që lidhen me përshtatjen e programeve me nevojat e studentëve dhe integrimit të tyre me sukses në tregun e punës. Aktualisht, departamenti ofron 8 programe master, 2 nga të cilët janë profesional[[1]](#footnote-1) dhe 6 janë shkencor.[[2]](#footnote-2) Ky vlerësim do të fokusohet në një Master Shkencor, i cili ka tre drejtime/specializime (politikë sociale, organizim komunitar, punë sociale klinike), dhe një Master Profesional “Analist i politikave sociale”. Vlerësimi do të nisë nga këto dy programe bazuar në diskutimet paraprake të realizuara në Departament nga stafi akademik, dhe kontaktet me alumni e studentët të këtyre programeve, duke konsideruar gjithashtu dinamikat dhe qasjet e reja të praktikave dhe shërbimeve sociale në vend, si edhe situatat emergjente me të cilat profesionistët janë përballur vitet e fundit.

# INFORMACION MBI PROCESIN

Programet mësimore pritet të analizohen në bazë të standarteve dhe kompetencave të listuara më sipër. Po ashtu, do të shqyrtohet edhe praktika në institucione – nëse ka ose jo përputhje midis specializimit dhe institucionit ku studentët zhvillojnë praktikën. Analiza do të çojë në dy lloje rezultatesh: (a) rezultate në nivel programi/specializimi/drejtimi dhe (b) rezultate në nivel lënde. Rezultatet mund të përdoren për të reformuar programet dhe lëndët brenda programeve.

Vlerësimi i programeve do të adresojë pyetjet e mëposhtme:

* A pajisen studentët me njohuri dhe aftësi, të cilat i bëjnë ata kompetentë në specializimin apo fushën përkatëse (dmth. politikë sociale, organizim komunitar, punë sociale klinike)?
* A sigurojnë specializimet në nivelin Master një ndarje të qartë nga niveli Bachelor? A ka koherencë, mbivendosje, apo përplasje midis dy niveleve, por edhe midis programeve të ndryshme master që Departameni ofron?
* Çfarë mendojnë studentët dhe stafi akademik rreth potencialit të programeve në tregun e punës? Cilat janë pikat e forta dhe të dobta të programeve (analizë SËOT)? Çfarë mendojnë ata se duhet të ndryshojë?

Gjetjet paraprake të vlerësimit do të ndahen e diskutohen me stafin akademik të Departamentit dhe më pas do të paraqiten në formën e një raporti final me sugjerime konkrete për ndryshime potenciale në planin mësimor apo edhe syllabuse të vecanta. Në të ardhmen, metodologjia që do të përdoret për analizimin e këtyre dy programeve mund të përshtatet dhe përdoret për analizimin e programeve të tjera që ofrohen në departament.

# METODOLOGJIA E VLERËSIMIT

Metodologjia e parashikuara për rishikimin dhe vlerësimin e kurrikulave të propozuara përfshin:

1. Shqyrtimin e materialeve të shkruara dhe literaturën mbështetesë për analizë
2. Mbledhjen e të dhënave primare – cilësore dhe sasiore

Hapat për zbatimin e kësaj metodologjie përfshijnë:

* Shqyrtimin e programeve të lëndëve/syllabuse dhe ofrimi i komenteve; identifikimi i cështje që kanë nevojë të shqyrtohen më tej me mbledhjen e të dhënave primare.
* Organizimi i diskutimeve në fokus grupe dhe intervistave me profesionistë të Punës Sociale në nivel praktik të drejtpërdrejtë me individin, komunitetin dhe politikat për të marrë komente mbi kurrikulat;
* Diskutim me stafin e Departamentit të Punës dhe Politikave Sociale për të diskutuar gjetjet dhe për të gjeneruar rekomandime mbi kurrikulat ekzistuese të Punës Sociale;
* Validimi i gjetjeve nëpërmjet organizimit të një tryezë të rrumbullakët me profesionistë për të finalizuar raportin përfundimtar me rekomandime;
* Finalizimi i raportit me rekomandime për përmirësimin e programeve të lëndëve dhe pasqyrimin në planin mësimor.

# PRODUKTET E PRITURA

* Metodologjia
* Paketa e instrumenteve (udhëzuesi FG, lista e personave të përfshirë në FG dhe intervista)
* Shqyrtim i literaturës ekzistuese/programeve etj (analizë e krahasuese e kurrikulës dhe syllabuseve të programeve)
* Raporti paraprak
* Axhendat e tryezës për validimin e gjetjeve
* Raporti final me rekomandime

# KOHËZGJATJA DHE VENDODHJA

Kjo kontratë do të zhvillohet në Tiranë dhe në bashkëpunim të ngushtë me Departamentin e Punës dhe Politikës Sociale në UT përgjatë periudhës deri në 31 Korrik 2023.

# KUALIFIKIMI I KONSULENTIT

Konsulenti duhet të përmbushë kriteret e mëposhtme:

Kualifikime dhe eksperienca:

* Duhet të ketë të paktën nivel master në në punë sociale ose të përafërt si edhe eksperiencë në mësimdhënie në punë sociale;
* Njohje të mirë të kurrikulës së punës sociale dhe të sistemit të mbrojtjes sociale;
* Eksperiencë në studime kërkimore kombëtare dhe ndërkombëtare;
* Aftësi të shkëlqyera në komunkim dhe afësi në ndërmjetësim të oipinioneve dhe pozicioneve të ndryshme;
* Aftësi për të shkruar raporte vlerësimi;
* Preferohet eksperiencë mbi 10 vjet në menaxhim dhe vlerësim projektesh/programesh.
* Preferohet një nivel studimi jashtë vendit.

# RAPORTIMI

Në përmbyllje të procesit, eksperti/vlerësuesi duhet të dorëzojë Universitetit të Tiranës dokumentat e mëposhtëm:

* Raportin e vlerësimit të kurrikulës me rekomandimet përkatëse
* Listën e personave të intervistuar
* Listën e personave pjesmarrës në fokus grupe

**Dokumentacioni për aplikim**

Aplikantët për këtë konsulencë duhet të dorëzojnë:

* Letër interesi
* CV
* Propozim të shkurtër teknik mbi metodologjinë dhe procesin
1. “Analizë në Politikë Sociale” dhe “Punë Sociale e Avancuar (me dy drejtime – arsim dhe shëndetësi)”. [↑](#footnote-ref-1)
2. “Administrim i Shërbimeve Sociale”, “Çështje të Fëmijës dhe Familjes”, “Shërbimet Sociale në Drejtësinë Penale”, “Komunikim për Ndryshimin Social dhe të Sjelljes”, “Punë Sociale (me tre drejtime)”, “Diversiteti, Shancet e Barabarta dhe Përfshirja Sociale”. [↑](#footnote-ref-2)